SLOVAKIET: TILTRÆDELSESPARTNERSKAB (98/C 202/09)

1. INDLEDNING

I den udtalelse, som Kommissionen forelagde Rådet den 17. juli 1997 i overensstemmelse med bestemmelserne i artikel O i traktaten, henstillede Kommissionen, at der blev indledt tiltrædelsesforhandlinger med Slovakiet, så snart landet havde gjort tilstrækkelige fremskridt med hensyn til at opfylde de betingelser for medlemskab, som Det Europæiske Råd fastlagde på mødet i København. Denne henstilling bygger på analysen i udtalelsen, i hvilken Kommissionen fremsætter det synspunkt, at Slovakiet ikke i tilfredsstillende omfang opfylder de politiske betingelser, som Det Europæiske Råd fastlagde i København, men vil kunne opfylde de økonomiske kriterier på mellemlang sigt og er fast besluttet på at overtage Fællesskabets regelværk, navnlig vedrørende det indre marked, skønt der er behov for et yderligere fremskridt til at sikre en effektiv anvendelse af regelværket.

Europaaftalen skal fortsat danne grundlaget for EU's forbindelser med Slovakiet. Førtiltrædelsesstrategien vil imidlertid blive styrket på en sådan måde, at bistanden vil blive rettet mod specifikke behov i hvert ansøgerland til at afhjælpe særlige problemer, der er omtalt i udtalelsen. Kommissionen siger følgende i Agenda 2000: »Den styrkede førtiltrædelsesstrategi har to hovedmål: For det første at samle EU's forskellige former for bistand inden for samme rammer, tiltrædelsespartnerskaberne, og at arbejde sammen med ansøgerlandene inden for disse rammer på grundlag af et klart defineret program til forberedelse af medlemskab, der omfatter tilsagn fra ansøgerlandene om at prioritere bestemte områder og en tidsplan for gennemførelsen. For det andet at gøre ansøgerlandene fortrolige med EU's politikker og procedurer gennem muligheden for at deltage i EU-programmer.«

På sit møde i Luxembourg i december 1997 besluttede Det Europæiske Råd, at tiltrædelsespartnerskaberne skulle være et nøgleelement i den styrkede førtiltrædelsesstrategi, og at alle former for bistand til ansøgerlandene skulle samles i en enkelt ramme. Kommissionen har vedtaget tiltrædelsespartnerskabet efter konsultation af Slovakiet og på grundlag af de principper, prioriteter, mellemliggende mål og betingelser, som Rådet har vedtaget.

2. MÅL

Formålet med tiltrædelsespartnerskabet er inden for en enkelt ramme at fastlægge de prioriterede områder for det yderligere arbejde, der er omhandlet i Kommissionens udtalelse om Slovakiets ansøgning om medlemskab af Den Europæiske Union, tillige med de finansielle midler til at hjælpe Slovakiet med at realisere disse prioriteter samt vilkårene for bistanden. I tiltrædelsespartnerskabet indgår der en række policyinstrumenter, som vil blive benyttet til at hjælpe ansøgerlandene i deres forberedelser på medlemskab. Det drejer sig bl.a. om det nationale program for Slovakiets overtagelse af Fællesskabets regelværk, den fælles vurdering af de økonomipolitiske prioriteter, pagten mod organiseret kriminalitet og kortlægningen af det indre marked. Hvert af disse instrumenter er af forskellig art og vil blive forberedt og implementeret efter specifikke procedurer. De vil ikke blive en integrerende del af partnerskabet, men de prioriteter, de indeholder, vil være forenelige med det.

3. PRINCIPPER

De vigtigste prioriterede områder, der er indkredset for hvert ansøgerland, vedrører deres evne til at påtage sig forpligtelserne til at opfylde Københavnerkriterierne, hvorefter:

- ansøgerlandet skal have oprettet stabile institutioner, der kan garantere demokratiet, retsstaten, menneskerettighederne og respekten for og beskyttelsen af mindretal

- ansøgerlandet skal have en fungerende markedsøkonomi og være i stand til at modstå konkurrencepresset og markedskræfterne i Unionen

- ansøgerlandet skal være i stand til at påtage sig forpligtelserne ved medlemskab og bl.a. tilslutte sig målene for politisk, økonomisk og monetær union.

På sit møde i Madrid pegede Det Europæiske Råd på, at ansøgerlandene skulle tilpasse deres forvaltningsstrukturer for at sikre en harmonisk anvendelse af Fællesskabets politikker efter tiltrædelsen, og i Luxembourg fremhævede det, at omsætning af Fællesskabets regelværk i lovgivning var nødvendig, men ikke i sig selv tilstrækkelig; det er også nødvendigt at sikre, at det faktisk anvendes.

4. PRIORITETER OG MELLEMLIGGENDE MÅL

Af Kommissionens udtalelser og Rådets behandling heraf kan det udledes, hvilken indsats ansøgerlandene endnu skal gøre på visse områder for at forberede sig på tiltrædelse, og det blev konkluderet, at ingen af landene for nærværende fuldt ud opfylder alle Københavnerkriterierne. Dette betyder, at prioriteterne skal fordeles på mellemliggende stadier, hvert med præcise mål, som skal fastlægges i samarbejde med de berørte lande, og hvis indfrielse vil være betingende for omfanget af den bevilgede bistand og fremskridtene i igangværende forhandlinger med nogle lande og indledningen af forhandlinger med andre. Prioriteterne og de mellemliggende mål er blevet inddelt i to grupper - på kort sigt og på mellemlang sigt. Prioriteterne og målene på kort sigt er blevet udvalgt på det grundlag, at det er realistisk at forvente, at Slovakiet kan indfri dem fuldt ud eller sikre en væsentlig udvikling inden udgangen af 1998. I betragtning af den knappe tid og den administrative kapacitet, der kræves, er der kun udvalgt et begrænset antal prioriteter på kort sigt. Det forventes, at det vil tage mere end et år at realisere prioriteterne på mellemlang sigt, selvom arbejdet hermed vil kunne og bør gå i gang i 1998.

Slovakiet vil blive opfordret til at udarbejde et nationalt program for overtagelse af Fællesskabets regelværk (POFR) inden udgangen af marts, og dette skal indeholde en tidsplan for realiseringen af disse prioriteter og mellemliggende mål, og for så vidt det er muligt og relevant, skal det nødvendige personale og de fornødne finansielle ressourcer angives.

Tiltrædelsespartnerskabet forudsætter, at Slovakiet tager skridt i alle anliggender, som er behandlet i udtalelsen. Som bilag findes der en liste herover. Omsætning af Fællesskabets regelværk i lovgivning er ikke i sig selv tilstrækkeligt; det er også nødvendigt at sikre, at det faktisk anvendes på samme måde som i Unionen. På alle nedenfor anførte områder er det nødvendigt med en troværdig og effektiv implementering og håndhævelse af regelværket.

På grundlag af analysen i Kommissionens udtalelse og Rådets behandling heraf er der indkredset følgende prioriteter og mellemliggende mål på kort og mellemlang sigt for Slovakiet.

4.1. Kort sigt (1998)

- Politiske kriterier: frie og redelige præsident-, parlaments- og lokalvalg i 1998; effektiv deltagelse fra oppositionens side i parlamentariske tilsynsudvalg og tilsynsinstanser; vedtagelse af lovgivning om anvendelse af minoritetssprog og gennemførelsesbestemmelser dertil.

- Økonomisk reform: fastlæggelse af økonomipolitiske prioriteter på mellemlang sigt og fælles vurdering inden for rammerne af Europaaftalen; en politik med sigte på at angribe de interne og eksterne ubalancer og for støtte af den makroøkonomiske stabilitet; fremskridt med strukturreformerne og privatisering og omstrukturering af virksomheder, finans- og bankvæsen og energiintensive tunge industrier.

- Styrkelse af den institutionelle og administrative kapacitet: herunder vedtagelse af lovgivning om den offentlige tjeneste og en strategi for reform af den offentlige administration med vægten lagt på styrkelse af den del af forvaltningen, som beskæftiger sig med EU-tiltrædelse, styrkelse af miljøinstitutionerne, dyre- og plantesundhedsforvaltningerne, navnlig med hensyn til faciliteterne ved de ydre grænser, indledning af forarbejdet med oprettelse af de nødvendige strukturer for regional- og strukturpolitikken.

- Det indre marked: herunder fortsat lovgivningstilpasning på områderne standarder og certificering, statsstøtte (fremskridt mod vedtagelse af lovgivning), intellektuel ejendomsret (lovgivningstilpasning), offentlige indkøb (gennemsigtighed), konkurs og landbrug (dyre- og plantesundhed), oprettelse af standardiserings- og overensstemmelsesvurderingsstrukturer.

- Miljø: fortsat overtagelse af rammelovgivning, udarbejdelse af detaljerede programmer for indbyrdes tilnærmelse og implementering af strategier i forbindelse med de enkelte retsakter. Planlægning og påbegyndelse af gennemførelsen af disse programmer og strategier.

4.2. Mellemlang sigt

- Politiske kriterier: yderligere skridt til at garantere, at forfatningen og oppositionens rettigheder overholdes, til at garantere domstolenes uafhængighed og til at fremme demokratiets institutioner og styrke deres funktionsmåde, ngo'er, uafhængige medier (særlig radio og fjernsyn) og politik og institutioner for beskyttelse af mindretals rettigheder.

- Økonomisk politik: regelmæssig revision af den fælles vurdering af de økonomipolitiske prioriteter inden for rammerne af Europaaftalen med fokus på at opfylde Københavnerkriterierne for medlemskab af Unionen og Fællesskabets regelværk om den økonomiske og monetære politik (koordination af den økonomiske politik, forelæggelse af konvergensprogrammer, undgåelse af overdrevne underskud); Slovakiet forventes ikke at indføre euroen straks ved tiltrædelsen, men det forventes at føre en politik, som skal sigte mod virkelig konvergens i overensstemmelse med Unionens mål for økonomisk og social samhørighed, og nominel konvergens, der er forenelig med det endelige mål med indførelsen af euroen.

- Styrkelse af den institutionelle og administrative kapacitet: statsrevision, finanskontrol og interne revisionsinstanser, told, instanser for tilsyn med banker og finansieringsselskaber; forbedring af retssystemets funktionsmåde, uddannelse inden for retsvæsenet i EF-retten og dens anvendelse; styrkelse af institutionerne for de retlige og indre anliggender (med tilstrækkeligt og ordentligt uddannet personale, særlig politi, grænsevagter, ministerier og domstole), styrkelse af myndigheden for nuklear sikkerhed, reform af told- og skatteforvaltningerne, så de er klar til at anvende regelværket, og styrkelse af administrationerne for levnedsmiddelkontrol.

- Det indre marked: herunder yderligere lovgivningstilpasning på området konkurrence (antitrust- og statsstøttetilsyn og gennemsigtighed), indirekte beskatning, intellektuel ejendomsret (håndhævelse), finansielle tjenesteydelser, databeskyttelse og den audiovisuelle sektor, styrkelse af standardiserings- og overensstemmelsesvurderingsstrukturerne, indførelse af et markedstilsynssystem og effektiv gennemførelse af den tekniske lovgivning om industrivarer, fremme af virksomhedsudvikling, herunder SMV'er, tilpasning efter Fællesskabets regelværk inden for telekommunikation, forbrugerbeskyttelse og det interne energimarked.

- Retlige og indre anliggender: yderligere styrkelse af institutionerne inden for retlige og indre anliggender (navnlig for at garantere ansvarligholdelse af politiet og domstolens uafhængighed), yderligere udvikling af en effektiv grænsekontrol; bekæmpelse af organiseret kriminalitet (særlig pengevask, narkotika og menneskehandel) og korruption, tilpasning af visumpolitikken efter EU's og fuldførelse af tilpasningen til internationale konventioner, forbedring af kapaciteten til at behandle asyl- og migrationsspørgsmål, navnlig med henblik på anvendelse af Schengen-reglerne.

- Landbrug: herunder tilpasning til regelværket på landbrugsområdet (inklusive dyre- og plantesundhedsanliggender, særlig kontrol ved de ydre grænser), tilgodeseelse af miljøaspekterne af landbrug og biodiversitet. Udvikling af kapaciteten til at gennemføre og håndhæve den fælles landbrugspolitiks bestemmelser, navnlig de grundlæggende forvaltningsordninger og administrative strukturer for overvågning af landbrugsmarkederne og gennemførelse af strukturforanstaltninger og foranstaltninger til udvikling af landdistrikter, vedtagelse og gennemførelse af bestemmelser på dyre- og plantesundhedsområdet, modernisering af visse brancher i fødevareindustrien og prøvnings- og diagnosefaciliteter, omstrukturering af landbrugsfødevareindustrien.

- Energi: gennemførelse af en alsidig langfristet energistrategi baseret på effektivitet og diversificering med bl.a. tilpasning til og gennemførelse af EF's energilovgivning, færdiggørelse af Mochovce-kernekraftværket efter internationale sikkerhedsprincipper, og gennemførelse af et realistisk program for nedlukning af Bohunice-værket.

- Transport: yderligere bestræbelser for tilpasning til Fællesskabets regelværk vedrørende vejtransport (markedsadgang, sikkerhedsregler og afgifter) og jernbaner og for tilvejebringelse af de nødvendige investeringer i transportinfrastruktur, navnlig udvidelse af transeuropæiske net.

- Beskæftigelse og sociale anliggender: udvikling af egnede arbejdsmarkedsstrukturer og fælles undersøgelse af beskæftigelsespolitikken som forberedelse til deltagelse i EU-koordinationen; tilpasning af lovgivningen om sundhed og sikkerhed på arbejdspladsen, navnlig hurtig overtagelse af direktivet om sundhed og sikkerhed på arbejdspladsen; yderligere udvikling af en aktiv, autonom dialog mellem arbejdsmarkedets parter, yderligere udvikling af den sociale beskyttelse; ligebehandling mellem mænd og kvinder; foranstaltninger til at bringe folkesundhedsstandarderne på linje med EU-standarderne.

- Miljø: udvikling af overvågnings- og implementeringskontrolstrukturer og -kapacitet, løbende planlægning og gennemførelse af programmer for indbyrdes tilnærmelse med berøring til de enkelte retsakter. Der bør lægges særlig vægt på luft, vand og affald og integreret industriforureningskontrol og risikostyring. Miljøbeskyttelseskravene og behovet for bæredygtig udvikling skal tages i betragtning ved udformningen og gennemførelsen af national og sektorspecifik politik.

- Regional- og samhørighedspolitik: lovgivning og de administrative og budgetmæssige rammer for en integreret regionalpolitik med henblik på deltagelse i EU's strukturprogrammer efter medlemskab.

5. DE VIGTIGSTE INSTRUMENTER I FÆLLESSKABETS FAGLIGE OG FINANSIELLE BISTAND

5.1. Programmering af de finansielle ressourcer

Phare-tildelingen for perioden 1995-1997 er på i alt 95 mio. ECU. Med forbehold af godkendelse af Phare-budgettet for den resterende periode vil Kommissionen bekræfte tildelingerne for 1998 og 1999. Slovakiet er desuden støtteberettiget i henhold til den for 1998 planlagte »catch-up«-facilitet til finansiering af projekter for privatisering/omstrukturering, fremme af udenlandske investeringer og bekæmpelse af korruption. Phares forvaltningsudvalg vil få forelagt finansieringsforslag i henhold til Rådets forordning (EØF) nr. 3906/89. Der vil systematisk blive krævet samfinansiering med ansøgerlandene i forbindelse med alle investeringsprojekter. Kommissionen vil arbejde sammen med Slovakiet, Den Europæiske Investeringsbank (EIB) og de internationale finansieringsinstitutioner, navnlig EBRD og Verdensbanken, med henblik på at lette samfinansiering af projekter med berøring til førtiltrædelsesprioriteterne. Den finansielle bistand fra 2000 og fremefter vil omfatte bistand til landbruget og et strukturinstrument, på basis af hvilket foranstaltninger i lighed med Samhørighedsfonden prioriteres. Desuden vil Slovakiet få adgang til finansiering fra multilandeprogrammer, der direkte relaterer til Fællesskabets regelværk.

Phare-programmet er det vigtigste finansieringsinstrument i den styrkede førtiltrædelsesstrategi. Phares mål er i første række at forberede de central- og østeuropæiske lande på tiltrædelse ved at rette den bistand, der ydes, mod overtagelse af Fællesskabets regelværk og særlig mod de prioriteter, der er indkredset i dette tiltrædelsespartnerskab og i det nationale program for overtagelse af Fællesskabets regelværk. Kommissionen vil hvert år indgå et finansieringsmemorandum med Slovakiet, hvorved Slovakiet påtager sig at opfylde en række af prioriteterne i dette tiltrædelsespartnerskab, og Kommissionen vil forpligte sig til at bidrage finansielt hertil. Ved programmeringen af Fællesskabets finansielle bistand vil der blive taget hensyn til prioriteterne og tidsplanen i det nationale program for overtagelse af Fællesskabets regelværk.

Desuden vil det være en forudsætning for senere finansiel bistand, at den slovakiske regering indfrier sine tilsagn i henhold til det nationale program for overtagelse af Fællesskabets regelværk. Visse førtiltrædelsesaktiviteter kan styrkes allerede nu (f.eks. støtte til opbygning af institutioner), medens andre som f.eks. finansiering af større investeringsprojekter med sigte på at opfylde kravene i henhold til regelværket på områder som miljø og nuklear sikkerhed vil skulle programmeres over en periode på fem-seks år.

Fra 1998 vil Phare-bistanden blive bevilget til følgende typer foranstaltninger:

- Opbygning af institutioner (ca. 30 %), som omfatter styrkelse af de demokratiske institutioner, retsstaten, den offentlige forvaltning og alle instanser, der har ansvaret for offentlig service, for dermed at skabe de nødvendige institutionelle og administrative strukturer og at oplære personale i anvendelsen af regelværket. Støtten til opbygning af institutioner vil bl.a. tage form af uddannelsesaktioner, faglig bistand og twinning af institutioner og forvaltninger i Slovakiet med de relevante organer i medlemsstaterne. Indledningsvis vil denne twinning blive rettet mod prioriterede områder som f.eks. finanssektoren, landbruget, miljø, retlige og indre anliggender.

- Investeringsstøtte (ca. 70 %) for at muliggøre de nødvendige investeringer i en tilpasning af den slovakiske infrastruktur til Fællesskabets regelværk. Støtten vil blive koncentreret om: i) strukturforanstaltninger, navnlig omstrukturering inden for landbrug, regionaludvikling og investering i den menneskelige og intellektuelle kapital, i hvilken forbindelse der vil kunne ydes Phare-bidrag til deltagelse i rammeprogrammet for forskning og teknologisk udvikling, ii) opfyldelse af Fællesskabets standarder, særlig inden for miljø, landbrug, industri, sikkerhed og sundhed på arbejdspladsen, transport og telekommunikation, iii) samfinansiering af større infrastrukturprojekter (1) og iv) udvikling af små og mellemstore virksomheder (2).

5.2. De internationale finansieringsinstitutioners rolle

Tiltrædelsespartnerskabet vil give nye impulser til og sætte nyt lys på samarbejdet mellem Slovakiet og de internationale finansieringsinstitutioner. Gavebistanden i henhold til tiltrædelsespartnerskabet vil tjene som igangsættelsestilskud og virke som en katalysator for større beløb af udviklingsfinansiering fra de internationale finansieringsinstitutioner. Denne proces vil blive udviklet af Kommissionen sammen med ansøgerlandene, EIB og de internationale finansieringsinstitutitoner, navnlig EBRD og Verdensbanken, med sigte på at lette samfinansiering af projekter med berøring til førtiltrædelsesprioriteterne.

I henhold til et nyt långivningsmandat for perioden 1997-1999 kan EIB stille 3 520 mio. ECU til rådighed i Central- og Østeuropa. Med den nye førtiltrædelsesfacilitet, som EIB's bestyrelse godkendte i begyndelsen af 1998, øges dette beløb til 7 mia. ECU. EIB-lånene vil blive brugt i alle sektorer, der er berettigede til EIB-finansiering, for at lette tiltrædelsesprocessen.

6. BETINGETHED

Fællesskabets bistand vil være betinget af, at Slovakiet indfrier sine forpligtelser i henhold til Europaaftalen, tillige med yderligere fremskridt med hensyn til opfyldelse af Københavnerkriterierne og implementeringen af dette tiltrædelsespartnerskab. Indfries disse almindelige betingelser ikke, vil Rådet kunne træffe afgørelse om suspension af den finansielle bistand på grundlag af artikel 4 i Rådets forordning (EF) nr. 622/98.

7. GENNEMFØRELSE AF FØRTILTRÆDELSESBISTANDEN

Finansiel støtte til Slovakiet vil afhænge af, hvor modne de projekter, som den slovakiske regering foreslår med henblik på et finansieringsmemorandum, er. Hvis projekterne skal udgives i udbud, vil Kommissionen kun finansiere projekter, der allerede er klar til udbud på tidspunktet for underskrivelsen af finansieringsmemorandummet. Desuden skal alle tidligere/bestående tilsagn inden for samme sektor være indfriet eller under afvikling. For at garantere en effektiv gennemførelse af projekter, der skal finansieres, må disse i princippet ikke falde under en tærskel på 2-3 mio. ECU, navnlig for infrastrukturprojekters vedkommende. Hvis dette betyder, at Slovakiet ikke kan optage sin fulde vejledende tildeling, nedsættes den tilsvarende. Differencen mellem den vejledende og endelige tildeling vil blive overført til den horisontale facilitet for SMV'er eller større infrastruktur. Der vil ikke siden blive kompenseret for dette beløb.

Den slovakiske regering opfordres til at etablere en implementeringsinstans, som skal sikre sammenhæng i og komplementaritet mellem alle typer finansiel bistand fra Den Europæiske Union og de nationale ressourcer. En national koordinator vil få ansvaret for at sikre en nær forbindelse mellem tiltrædelsesprocessen i almindelighed og programmeringen af Fællesskabets finansielle bistand.

Den slovakiske regering opretter i 1998 (helst under finansministeriet) en national fond for investeringsfremme og opbygning af institutioner, der skal fungere under en national anvisningsberettigets ansvar. Som den centrale instans, gennem hvilken Phare-bistanden og andre former for EF-bistand skal kanaliseres, skal den nationale fond have ansvaret for forvaltningen af disse midler som led i et decentralt gennemførelsessystem for dermed at øge gennemsigtigheden og hindre en for stor spredning af midlerne. Den skal have det generelle ansvar for forvaltningen af midlerne, også overholdelsen af bestemmelserne i finansieringsmemorandummet, og den skal stå til regnskab over for Kommissionen, hvad angår midlernes anvendelse. Den skal også drage omsorg for og overvåge strømmen af nationale og andre samfinansieringsmidler som omhandlet i finansieringsmemorandummet. Den nationale fonds nærmere opgaver og ansvar vil blive beskrevet i de enkelte finansieringsmemoranda.

Kommissionen vil i samarbejde med den slovakiske regering føre en politik for yderligere decentralisering af gennemførelsen af den finansielle bistand, når visse betingelser på forhånd er opfyldt, og for så vidt finansforordningen for De Europæiske Fællesskaber tillader det, navnlig artikel 105, stk. 3. Sigtet hermed er inden for visse grænser og gradvis at etablere et forhold mellem Kommissionen og Slovakiet, hvor ansvaret deles mellem parterne på samme måde som det bestående forhold til medlemsstaterne med hensyn til anvendelsen af strukturfondene.

Kommissionen kan i denne sammenhæng, hvis den slovakiske regering anmoder derom, udforske muligheden for at anvende de nationale indkøbsprocedurer i forbindelse med udbud og kontraktindgåelse for Phare-projekter, særlig hvor det drejer sig om investeringer. Kommissionen vil træffe beslutning herom efter bl.a. at have undersøgt den slovakiske indkøbslovgivning for at kunne fastslå, om den er i overensstemmelse med grundbestemmelserne i EF's regler om offentlige indkøb og finansforordningen, også hvad angår lige adgang til deltagelse i udbud og bestemmelserne i artikel 118. Kommissionen træffer sine beslutninger om anvendelse af nationale indkøbsregler fra sag til sag, og dette vil blive nedfældet i de enkelte finansieringsmemoranda.

Overvågningen af programgennemførelsen sker i fællesskab med Kommissionen efter procedurerne i de enkelte finansieringsmemoranda. Hvert Phare-program skal omfatte kvantificerede fysiske og finansielle mål, som skal nedfældes i finansieringsmemorandaene, for at sikre en effektiv overvågning af, hvordan bistanden under Phare-programmet gennemføres. Med henblik på at måle, hvor effektive de finansierede foranstaltninger under Phare-programmet har været, skal der foretages en efterfølgende evaluering af deres virkninger i forhold til målene.

8. OVERVÅGNING

Der vil blive ført tilsyn med implementeringen af tiltrædelsespartnerskabet inden for rammerne af Europaaftalen. Dette vil begynde i 1998, inden Kommissionen forelægger Rådet sin første ordinære rapport om Slovakiets fremskridt, også med implementeringen af tiltrædelsespartnerskabet.

De forskellige dele af tiltrædelsespartnerskabet vil blive drøftet i de relevante underudvalg. Associeringsudvalget skal drøfte udviklingen generelt, fremskridt og problemer med opfyldelse af prioriteterne og de mellemliggende mål tillige med mere specifikke anliggender, som indbringes for det af underudvalgene. Associeringsudvalget rapporterer til Associeringsrådet om implementeringen af tiltrædelsespartnerskabet.

Phare-forvaltningsudvalget drager omsorg for, at finansieringsafgørelserne er forenelige med tiltrædelsespartnerskabet.

Tiltrædelsespartnerskabet kan om fornødent ændres i overensstemmelse med artikel 2 i forordning (EF) nr. 622/98. Kommissionen vil stille forslag om nybehandling af partnerskabet inden udgangen af 1999 og derefter med regelmæssige mellemrum. I denne sammenhæng vil det blive overvejet, om det er nødvendigt yderligere at specificere de mellemliggende mål i lyset af de fremskridt, som Slovakiet gør med hensyn til at opfylde målene for partnerskabet.

(1) Hvad angår investeringsprojekter i almindelighed vil Slovakiet skulle opfylde princippet om komplementaritet og bidrage med mindst 25 % til projekter, der finansieres i fællesskab.

(2) Der vil være en horisontal facilitet til rådighed for SMV'er til at afhjælpe manglen på investeringskapital for mindre virksomheder.

BILAG

Slovakiet vil skulle tage fat på alle de punkter, der er identificeret i udtalelsen. Formålet med dette bilag er at fremlægge en kort checkliste over disse punkter. De er udformet som henstillinger om indsats. De er opført i samme rækkefølge som i udtalelsen, uden at der er tale om nogen rangorden med hensyn til vigtighed eller presserende karakter. De prioriterede indsatsområder for de enkelte ansøgerlande er fastlagt som prioriteter og mellemliggende målsætninger i selve tiltrædelsespartnerskabet.

1. Politiske kriterier

Selvom Slovakiet er et parlamentarisk demokrati, kendetegnes dets institutioner af, at regeringen ikke i tilstrækkelig grad respekterer hverken de beføjelser, der ved forfatningen er tillagt andre organer, eller oppositionens rettigheder. Behandlingen af det ungarske mindretal bør forbedres, og myndighederne bør udvise større opmærksomhed om Roma-sigøjnernes situation. Det er derfor nødvendigt, at der gøres en yderligere indsats for at respektere forfatningen og oppositionens rettigheder, fremme og styrke de demokratiske institutioners funktion, ngo'erne, uafhængige medier (især fjernsyn og radio) og de politikker og institutioner, der beskytter mindretallenes rettigheder. Der vil skulle udfoldes betydelige bestræbelser for at tilvejebringe større garanti for retsvæsenets uafhængighed og tilfredsstillende betingelser for dets virke. Bekæmpelsen af korruption skal ligeledes gøres mere effektiv.

2. Økonomiske kriterier

For at sikre den økonomiske stabilitet skal de makroøkonomiske politikker være tilstrækkeligt restriktive og bedre koordinerede. De strukturelle problemer i den slovakiske økonomi (det alvorlige gældsproblem, den langsomme omstrukturering af virksomhederne og den finansielle sektor og manglen på direkte udenlandske investeringer) skal løses i tide og på gennemskuelig vis. Der er behov for mere gennemsigtige og markedsbaserede økonomiske politikker. Der skal gøres en yderligere indsats for at lette omstruktureringen af virksomheder og fremme de udenlandske direkte investeringer. Den finansielle sektor skal styrkes, og der skal gøres fremskridt med reguleringen af konkursbehandling og kapitalmarkeder. Slovakiets prislov og loven om ny stimulering af virksomheder udgør et stort skridt tilbage fra markedsmekanismerne og bør tages op til fornyet gennemgang.

3. Evnen til at påtage sig forpligtelserne ved medlemskab

3.1. Det indre marked uden grænser

De fire friheder

De generelle rammer - Der skal gøres en stor indsats for at styrke gennemførelsen og håndhævelsen af strukturerne inden for offentlige indkøb (især vedrørende offentlige forsyningsselskaber og bedømmelsesprocedurer), intellektuel og industriel ejendomsret og databeskyttelse.

Fri bevægelighed for varer - Tilpasningen til EU-systemet skal fremskyndes. Der skal lægges vægt på at forbedre rammelovgivningen og etablere uafhængige infrastrukturer for standardisering og overensstemmelsesvurdering. Direktiverne under den nye metode skal gennemføres. Det er nødvendigt at gennemføre tilnærmelser til andre sektorspecifikke direktiver (især levnedsmidler, motorkøretøjer og lægemidler). Når den sektorspecifikke lovgivning er harmoniseret fuldstændigt, vil der skulle oprettes en markedstilsynsmekanisme, som bliver fuldt ud operationel på længere sigt.

Fri bevægelighed for tjenesteydelser - Der skal gøres en yderligere indsats for at tilpasse lovgivningen inden for forsikringsvirksomhed, regnskabsaflæggelse og revision. Selvom der er gjort betydelige fremskridt med at tilpasse lovgivningen på områderne selskabsret, bankvirksomhed, værdipapirer og frie kapitalbevægelser, skal der dog gøres endnu en indsats for at opnå fuld overensstemmelse med EF's regler og krav på disse områder.

Fri bevægelighed for personer - Der vil skulle vedtages ændringer af den gældende lovgivning vedrørende udlændinge og disses beskæftigelse, således at den bringes fuldstændigt på linje med EU-principperne om arbejdskraftens frie bevægelighed. Hvad angår gensidig anerkendelse af eksamensbeviser, skal der gennemføres yderligere tilpasninger af lovgivningen for at opnå fuld overensstemmelse med Fællesskabets regelværk. Der skal desuden udfoldes yderligere bestræbelser for at sikre, at de fornødne lovgivnings- og håndhævelsesforanstaltninger for koordinationen af socialsikringsordninger er til stede.

Konkurrence

Tilnærmelsen af antitrustlovgivningen bør fuldføres. Hvad angår statsstøtte, bør opgørelsen over statsstøtte omfatte alle former for støtte, der ydes de forskellige myndigheder, og også støtte, der ydes i henhold til loven om ny stimulering af virksomhederne. Statsstøtteopgørelsen skal opdateres løbende i overensstemmelse med EF-praksis. Der skal etableres nationale juridiske rammer for statsstøtte, som regulerer tilsyn og betingelser for adgang til statsstøtte. Alle de eksisterende støtteforanstaltninger skal gennemgås, og de foranstaltninger, der ikke er forenelige med Europaaftalen, må ændres eller ophæves. Tilsynsmyndigheden på statsstøtteområdet skal råde over de fornødne beføjelser, tilstrækkeligt veluddannet personale, procedurerne og de praktiske redskaber til at kunne føre et effektivt og systematisk tilsyn med alle nye støtteforanstaltninger. Visse eksklusive rettigheder og statsmonopoler, som ikke er forenelige med Fællesskabets regelværk, må gradvis justeres og/eller afskaffes.

3.2. Innovation

Uddannelse, erhvervsuddannelse og ungdomsanliggender

Det er nødvendigt at gennemføre yderligere reformer for at opnå en kvalitativ forbedring af det slovakiske uddannelsessystem på alle niveauer. Med henblik på at tilpasse arbejdskraften til den igangværende økonomiske omstrukturering og på baggrund af behovet for at sikre overensstemmelse med standarderne i EU-medlemsstaterne er det vigtigt, at der gennemføres en fortsat reform af erhvervsuddannelsessystemet.

Forskning og teknologisk udvikling

De retlige og finansielle rammer for forsknings- og udviklingsbehovene må konsolideres for at stabilisere sektoren og give den et klart mål for den fremtidige udvikling.

Telekommunikation

Der skal træffes vigtige beslutninger for at udarbejde og gennemføre en tilfredsstillende politik for telekommunikationssektoren. Det er nødvendigt med vidtrækkende ny lovgivning for at sikre overensstemmelsen med EU-direktiverne, navnlig med henblik på at oprette en regulær tilsynsmyndighed. Samtidig kræves det nu i regelværket, at myndighederne sikrer, at der overalt er adgang til moderne telefontjenester til en overkommelig pris. Opfyldelsen af denne forpligtelse vil kræve betydelige investeringer i systemet.

Den audiovisuelle sektor

Slovakiets nuværende audiovisuelle lovgivning vil skulle ændres, specielt hvad angår fremme af europæiske produktioner og uafhængige producenter.

3.3. Økonomiske og fiskale anliggender

Økonomisk og monetær union

Lovgivningen om centralbanken skal gøres fuldt ud forenelig med EF-reglerne, og banksektoren skal omstruktureres efter markedsøkonomiske principper og metoder.

Beskatning

Der skal især gøres en indsats i forbindelse med momsstrukturen og momsrefusionsordningen for udenlandske afgiftspligtige. Der skal tages fat om de betydelige forskelle, der består mellem Slovakiets afgiftssystem og EU-kravene. Hvad angår forbrugsafgifter, skal der især udvises opmærksomhed om indførelsen af et oplagssystem for varers bevægelighed inden for rammerne af afgiftssuspensionsordningen. Afgiftssatsernes struktur og niveau skal tilpasses til Fællesskabets model.

Statistik

Der skal gøres en indsats for at løse spørgsmålene om gennemsigtighed, fortrolighed og udbredelse af statistikker og for at forbedre national- og regionalregnskaberne og virksomhedsregistret. Der er også behov for forbedringer af det regionale statistiske system efter reformen af den territoriale inddeling af landet.

3.4. Sektorpolitik

Industri

For at øge konkurrenceevnen skal der gøres en yderligere indsats for at videreføre de politikker, der tager sigte på at fremme åbne, konkurrenceprægede markeder og overtage de instrumenter, der udgør EF's industripolitik, både vedrørende markedernes funktion (produktspecifikation og markedsadgang, handelspolitik, statsstøtte og konkurrencepolitik) og foranstaltninger, der angår industriens evne til at tilpasse sig forandringer (et stabilt makroøkonomisk klima, teknologi, uddannelse osv.). Der skal gøres en yderligere indsats for at omstrukturere visse industrier, især de energikrævende industrier.

Landbrug

Det er stadigvæk nødvendigt med en yderligere tilpasning til Fællesskabets regelværk. Især skal der gøres en indsats med hensyn til gennemførelse og håndhævelse af de veterinære og plantesundhedsmæssige krav og modernisering af virksomhederne, så de opfylder EF-standarderne (dette er særlig vigtigt i forbindelse med inspektions- og kontrolordningerne for beskyttelse af EU's ydre grænser); styrkelse af de administrative strukturer for at sikre den nødvendige kapacitet til at overholde og håndhæve instrumenterne i den fælles landbrugspolitik; og yderligere gennemgribende omstrukturering af agroindustrien for at øge dens konkurrenceevne.

Energi

Indsatsen skal især øges hvad angår overensstemmelse med EF's energilovgivning. Navnlig skal der tages fat om spørgsmål som justering af monopoler, herunder import- og eksportspørgsmål, adgang til netværk, prisfastsættelse for energi, beredskab (herunder opbygning af obligatoriske olielagre), statsinterventioner i sektorerne for fast brændstof og udviklingen vedrørende effektiv energianvendelse og kvalitetsstandarder for brændsel. Der skal til stadighed udvises særlig opmærksomhed om den nukleare sikkerhed. Sikkerhedsstandarderne skal håndteres på passende vis, og der skal hurtigt gennemføres realistiske programmer. Der må findes langsigtede løsninger på affaldsproblemet. Sikkerhedsmyndighedens uafhængighed bør styrkes.

Transport

Der må gøres en indsats for at sikre vedtagelsen af den nødvendige lovgivning og en effektiv gennemførelse heraf inden for vejgodstransport (navnlig adgang til markedet, sikkerhedsstandarder og afgifter) og jernbaner. Der skal træffes foranstaltninger til at lette investeringerne i transeuropæiske netværk. På nationalt plan er der behov for, at der udarbejdes specifikke strategier for udvikling og finansiering af transportinfrastrukturer. De slovakiske administrative strukturer, herunder også tilsynsorganer, skal styrkes betydeligt på alle niveauer.

Små og mellemstore virksomheder

Der skal gøres en indsats for at forenkle de lovgivningsmæssige og administrative forhold, så de bliver mere SMV-venlige, styrke støttestrukturerne, forbedre skatteforholdene og øge SMV'ernes adgang til finansiering og deres evne til at komme ind på nye markeder.

3.5. Økonomisk og social samhørighed

Beskæftigelse og sociale anliggender

De sociale reformer skal videreudvikles, den sociale dialog skal udbygges, og sundhedssystemet skal forbedres. Slovakiet skal gøre betydelige fremskridt inden for sundhed og sikkerhed på arbejdspladsen samt arbejdsret for at komme på linje med EU-standarderne. Bestræbelserne for at opnå en effektiv gennemførelse af EF-regelværket skal videreføres.

Regionalpolitik og samhørighed

Der må indføres en differentieret politik, der fokuserer på regionale forskelle. Slovakiets administrative kapacitet til at forvalte integrerede regionaludviklingsprogrammer må forbedres. Der skal gøres en betydelig indsats for at sikre, at de administrative og budgetmæssige strukturer er til stede til at lette anvendelsen af Fællesskabets regler og en effektiv anvendelse af midler fra EF's strukturpolitikker efter tiltrædelsen.

3.6. Livskvalitet og miljø

Miljø

Der skal gøres en indsats for at sikre en fuldstændig overtagelse af Fællesskabets miljøregler og gøres betydelige fremskridt med hensyn til en effektiv overholdelse heraf. Slovakiets tiltrædelsesstrategi på miljøområdet bør færdiggøres. Opmærksomheden bør særlig rettes mod gennemførelsen af rammedirektiver om luft, vand og affald samt direktivet om integreret forebyggelse og bekæmpelse af forurening (IPPC) og mod fastlæggelse af finansieringsstrategier for lovgivningen i vand-, luft- og affaldssektorerne, hvor der er brug for betydelige investeringer. Der skal gøres en betragtelig indsats for at sikre, at miljølovgivningen gennemføres, og for at udvikle effektive håndhævelsesstrukturer. Der vil være behov for høje investeringsniveauer og en betydelig administrativ indsats. Offentlighedens miljøbevidsthed skal øges.

Forbrugerbeskyttelse

Det er nødvendigt, at der gøres en yderligere indsats for at opnå fuld overensstemmelse med EF-direktiverne om generel produktsikkerhed, prisangivelse og vildledende reklame, forbrugerkredit, urimelige kontraktvilkår, pakkerejser, salg uden for forretningslokaler og timeshare. Det er nødvendigt, at der udvikles en stærk og uafhængig forbrugerbevægelse, som støttes af de offentlige myndigheder.

3.7. Retlige og indre anliggender

Der er visse vigtige huller i Slovakiets lovgivning, som skal dækkes. Retsvæsenets uafhængighed må sikres. Der vil skulle gennemføres reformer, specielt hvad angår udviklingen af visumpolitikken over for De Nye Uafhængige Stater, grænseforvaltning, kontrol med indvandring og udvisning. Bekæmpelsen af organiseret kriminalitet skal styrkes, herunder bekæmpelsen af handel med narkotika, mennesker, våben, nukleare materialer, stjålne biler, valuta og kulturelle genstande. Der skal tages fat om problemet med afpresning og hvidvaskning af penge. Der skal gøres en særlig indsats for at sikre politiets ansvarlighed og sørge for, at korruptionen bekæmpes effektivt i RIA-institutionerne.

3.8. Eksterne politikker

Handel og internationale økonomiske forbindelser

Der skal træffes forberedelser, således at landet ved tiltrædelsen kan anvende Fællesskabets forskellige samarbejds- og præferenceaftaler, multi- og bilaterale handelspolitiske forpligtelser samt dets autonome handelsmæssige beskyttelsesinstrumenter. Samtidig må den nationale lovgivning på dette område ophæves.

Udvikling

Der skal træffes forberedelser, således at Slovakiet ved tiltrædelse kan anvende Lomé-handelsordningen for AVS-staterne og sammen med de øvrige medlemsstater deltage i finansieringen af Den Europæiske Udviklingsfond.

Told

Toldlovgivningen skal tilpasses EF's forskrifter, og organiseringen af personalet og dets opgaver skal svare til den struktur, der kendetegner en moderne toldadministration. Der skal gøres en indsats for at indføre edb-systemer med henblik på fuld deltagelse i toldunionen og det indre marked. En særlig opmærksomhed skal rettes mod at forberede toldforvaltningerne til at gennemføre alle toldprocedurer med økonomiske konsekvenser, systemet vedrørende toldsuspensioner og forvaltningen af toldkontingenter og -lofter. I den strategiske planlægning skal der tages hensyn til styrkelsen af grænseposter langs den ydre grænse, som Slovakiet på tiltrædelsestidspunktet har med de lande, der ikke er EU-medlemsstater.

3.9. Finansielle spørgsmål

Der skal etableres de nødvendige finansielle forvaltnings- og kontrolmekanismer for offentlige udgifter, herunder forholdsregler mod svig, for at sikre en tilfredsstillende gennemførelse af fællesskabspolitikkerne, især i forbindelse med landbrugssektoren og strukturfondene. Der må gøres en betydelig indsats for at styrke finanskontrol- og revisionsfunktionerne. Desuden er der behov for en tilnærmelse af lovgivningen for at muliggøre indførelse af ordningen med »egne indtægter«, med bl.a. passende bestemmelser om regnskabsføring.

4. Administrativ evne til at anvende Fællesskabets regelværk

For at opnå en effektiv gennemførelse og håndhævelse af Fællesskabets regelværk skal der gennemføres omfattende reformer for at styrke Slovakiets administrative strukturer inden for praktisk taget alle EU-relevante sektorer. Der skal gøres en særlig indsats for at styrke de myndigheder, som skal sørge for, at forskrifterne vedrørende det indre marked anvendes korrekt, specielt hvad angår standarder og certificering, intellektuel ejendomsret og offentlige indkøb. De regulerende og tilsynsførende organer skal styrkes på områder som f.eks. statsstøtte, forsikring, banker, kapitalmarkeder, hvidvaskning af penge, veterinær og plantesundhedsmæssig kontrol, levnedsmiddelkontrol, miljø, transportsikkerhed, telekommunikation, forbrugerbeskyttelse og arbejdsmarked. På nogle områder som f.eks. databeskyttelse og kapitalmarkeder skal der oprettes uafhængige myndigheder. Hvis Fællesskabets regelværk skal kunne administreres effektivt på området retlige og indre anliggender, må politiet i større udstrækning kunne stilles til ansvar, retsvæsenets uafhængighed må sikres, og de institutionelle rammer styrkes.

På alle niveauer af den offentlige administration er der et presserende behov for at øge den faglige kapacitet, forbedre de moralske standarder og styrke korpsånden inden for den offentlige service. Sprogfærdighederne skal forbedres betydeligt med henblik på at lette kontakten til de europæiske institutioner og muliggøre en hurtigere og mere direkte adgang til dokumenter om den europæiske integration.

Retsvæsenet skal styrkes for så vidt angår ressourcer og relevant ekspertise. Der skal gennemføres en omfattende opgradering af dommere, navnlig hvad angår EF-anliggender.